به‌هاری زه‌رد

هه‌میشه‌ ده‌رد ده‌بینم، ده‌رد ده‌بینم

درۆی دوژمن ، ده‌ڕۆی نامه‌رد ده‌بینم

مه‌گه‌ر زه‌ردایی ناکه‌ن چاوه‌کانم

که‌ ڕه‌نگی نه‌وبه‌هاری زه‌رد ده‌بینم

…..

به‌ سۆزه‌ی با که‌ سکڵی دڵ گه‌شاوه‌

ده‌روون پڕ سۆز و، فرمێسکم خوناوه‌

له‌ دووی له‌یلا به‌ واوه‌یلا و شیوه‌ن

ده‌ڕۆم و پۆلی شینگێڕم به‌ دواوه‌

…..

بزه‌ی هاتێ گوتی : ڕووناکه‌ ئاسۆم

وه‌ره‌ جه‌للاد په‌تت باوێژه‌ ئه‌ستۆم

ئه‌وه‌ په‌ت نییه‌ میداڵی ئیفتیخاره‌

که‌ بوومه‌ قاره‌مانی میلله‌تی خۆم

ئه‌وه‌ی بیست شاعیر و گریا به‌زاری

ئه‌گه‌رچی به‌سترابوو لێو و زاری

گوتی: له‌یلا هه‌میشه‌ پایه‌داری

له‌ ژێر خاکا له‌ پێش چاوان دیاری

…..

که‌ تۆ تۆرای له‌ چاوان وه‌ک خه‌وی من

له‌ بسکت ڕه‌شتره‌ مانگه‌ شه‌وی من

بڕۆ مه‌جنوون به‌ له‌یلای خۆت مه‌نازه‌

که‌ ناوبانگی پتر ده‌رکرد ئه‌وی من